Excellentissimo ac illustrissimo domino suo Ludovico, Dei providentia magnifico regi Francorum, R., miseratione divina dictus abbas Sancti Fremerii, salutem, et ita regnum regere temporale quatenus eternum assequi mereatur. Noveritis, domine reverende, nos ab antiquis audivisse temporibus non solum a paucis, sed quasi a communi fama totius diocesis Vasatensis et credimus firmiter esse verum quod dominium et tota juridictio ac tota justitia ville Regule ad monasterium Sancti Benedicti Floriacensis et Sancti Petri Regule pleno jure pertineat, sed a tempore inclite recordationis Richardi regis Anglie in his prenominata monasteria primo tamen in justitia sanguinis et latrocinii compelluntur violentiam atque multas injurias sustinere.